**Bitka pri Veľkých Vozokanoch v r. 1652.**

V dňoch 26. a 27. augusta 1652 sa odohrala pri Veľkých Vozokanoch veľká bitka medzi Tureckou armádou, vedenou begom Mustafom a Rakúsko-Uhorskými vojenskými oddielmi, vo vedení ktorých dominovali 4 členovia rodu Esterházy. Počas bojov 26. augusta zahynuli všetci štyria Esterházyovci: Ladislav, František, Gašpar a Tomáš. Tomáš a Gašpar boli bratia, ďalší dvaja boli ich bratranci. Ich mŕtvoly boli nájdené až na druhý deň. Boli Turkami orabované, iba Ladislav mal na sebe košeľu a nohavice. Františka Turci sťali a jeho hlavu si odniesli. Zvrat v boji nastal na druhý deň, 27. augusta, keď sa na bojovom poli zhromaždil ľud asi zo 16 dedín. Sedliaci zaútočili z boku na Turkov, bojujúcich s vozovou hradbou Eterházyovského vojska. Útočili sekerami, kosami a vidlami. Útok Turkov veľmi prekvapil, jednalo sa o útok pešiakov, bez jazdy, navyše ozbrojených netradičnými zbraňami. Keď sedliaci poranili koňa bega Mustafu, ten sa splašil a dal na útek. Za ním sa rozbehli aj Tureckí vojaci a boj bol rozhodnutý. V roku 1897 dala rodina Esterházyovcov na mieste boja postaviť veľký pamätník s bronzovou sochou leva na travertínovom podstavci, ako pamiatku na svojich štyroch padlých predkov.

Toto je prvý prípad v našich dejinách, keď obyčajní slovenskí ľudia, lebo oni hovorili dobovou slovenčinou, dokázali vyhrať v boji, bez šľachtických veliteľov, neozbrojení štandardnými zbraňami. Na ich strane ale bola odvaha a odhodlanie bojovať za svoje rodiny, domovy a polia, z ktorých sa práve chystali zobrať úrodu.

Tento rok je 370. výročie tejto bitky. Pri tomto výročí sa pri pomníku pri Veľkých Vozokanoch zídu slovenskí vlastenci, aby vzdali našim odvážnym predkom úctu.

Dr. Štefan Paulov.